Willowmore stel voorbeeld vir baie | Netwerk24
Willowmore stel voorbeeld vir baie
Deur Charl Theron, Kaapstad 14 Junie 2018 00:00
Ons het die voorreg gehad om verlede week ses dae in die asemrowende Baviaanskloof deur te bring.
Dit is egter nie waaroor hierdie skrywe gaan nie. Ons was genoodsaak om Willowmore toe te ry om brandstof in te neem.
Wat 'n aangename verrassing! Ek neem aan dat meeste mense, soos ons, gewoonlik eenvoudig by Willowmore verbyry aangesien die hoofpad (N9) langs die dorp verbyhou na Graaff-Reinet of Uniondale.
Ons het die laaste paar jare die hele land deurkruis om met 'n hartseer die meeste plattelandse dorpe te sien vergaan. Slaggate in paaie, vullis wat oral rondlê, verlate geboue met stukkende vensters en dakke, of bewoonde geboue wat ernstige aandag nodig het, en 'n algemene gevoel van wanhoop en skaamte is aan die orde van die dag.
Willowmore tref jou dadelik met sy silwerskone en netjiese strate, netjies versorgde geboue en huise, oulike winkeltjies en eetplekke.
Die inwoners is klaarblyklik trots op hul dorp en 'n mens kan dit aanvoel.
Ek het die petroljoggie gelukgewens met sy dorp en sy trotse antwoord was: "Ons werk hard daaraan."
As Willowmore dit kan regkry, hoekom ook nie menige ander dorpe nie.
Draai volgende keer gerus af en gaan geniet die pragtige dorpie, sy mense, winkeltjies, restaurante en gasvryheid. Daar is selfs die oulikste donkiekarretjie waarop jy die dorp kan besigtig.